
DĖL NUOMONĖS PATEIKIMO

Lietuvos Respublikos teisingumo ministerija, susipažinusi su Lietuvos Respublikos Seimo Peticijų komisijos 2026 m. birželio 30 d. raštu Nr. S-2026- 2896 „Dėl nuomonės pateikimo“ ir juo persiųsta Virginijos Jurgilevičienės, Virginijaus Partauko ir Rimanto Astrausko (toliau kartu – pareiškėjai) peticija dėl asmens teisės dalyvauti valstybės valdyme ir Lietuvos Respublikos Konstitucinio Teismo pavadinimo pakeitimo (toliau – peticija), pagal kompetenciją teikia šią nuomonę.
[bookmark: _Hlk532463310]
1. Dėl siūlymų Lietuvos Respublikos Konstitucinio Teismo įstatyme nustatyti Konstitucinio Teismo sprendimo apskundimo terminą ir tvarką, taip pat panaikinti šio įstatymo 83 straipsnio 2 dalį.
Pareiškėjai šiuos siūlymus iš esmės motyvuoja tuo, kad, pasak jų, Konstitucinis Teismas nepatenka į teismų sistemą, nėra tikras teismas ir nėra asmeniui galutinė teisinės gynybos priemonė, Konstitucinio Teismo įstatyme nėra nustatyta, kad Konstitucinio Teismo sprendimai yra galutiniai ir neskundžiami.
1.1. Pažymėtina, kad, kaip yra konstatuota ir Konstitucinio Teismo nutarimuose, pagal Konstituciją Konstitucinis Teismas – konstitucinės justicijos institucija, vykdanti konstitucinę teisminę kontrolę (2006 m. kovo 28 d., 2006 m. gegužės 9 d., 2006 m. birželio 6 d. nutarimai); Konstitucinis Teismas – savarankiškas ir nepriklausomas teismas – vykdo konstitucinį teisingumą, garantuoja Konstitucijos viršenybę teisės sistemoje ir konstitucinį teisėtumą (pvz., 2001 m. liepos 12 d., 2004 m. gruodžio 13 d., 2006 m. birželio 6 d. nutarimai, 2017 m. spalio 20 d. sprendimas). Konstitucinio Teismo 2006 m. birželio 6 d. nutarime pabrėžta, kad valstybės valdžios institucija, kuri pačioje Konstitucijoje yra įvardyta kaip teismas, savo konstitucine prigimtimi negali būti ne teismas, t. y. ne teisminė institucija; tai, kad Konstitucijoje yra du atskiri skirsniai – VIII skirsnis „Konstitucinis Teismas“ ir IX skirsnis „Teismas“, ne paneigia Konstitucinio Teismo, kuris pagal Konstituciją vykdo konstitucinę teisminę kontrolę, buvimą teismų sistemos dalimi, bet pabrėžia ypatingą jo statusą teisminės valdžios sistemoje, kartu ir visų valstybės valdžią vykdančių valstybės institucijų sistemoje; organizaciniu ir administraciniu atžvilgiais teismų sistemos – Konstitucinis Teismas, vykdantis konstitucinę teisminę kontrolę, ir bendrosios kompetencijos bei pagal Konstitucijos 111 straipsnio 2 dalį įsteigti specializuoti teismai – Konstitucijoje yra atskirtos.
Taigi pareiškėjų prielaida, kad Konstitucinis Teismas nėra tikras teismas ir į teismų sistemą neįeina, yra konstituciškai nepagrįsta, nesuderinama su Konstitucinio Teismo ir valstybės valdžią įgyvendinančių institucijų konstitucine samprata ir iš esmės klaidinga.
1.2. Pabrėžtina, kad pačioje Konstitucijoje, t. y. jos 107 straipsnio 2 dalyje, yra įtvirtinta, kad Konstitucinio Teismo sprendimai, kuriuos Konstitucija priskiria jo kompetencijai, yra galutiniai ir neskundžiami. Konstitucinio Teismo 2006 m. birželio 6 d. nutarime pažymėta, kad Konstitucijos 107 straipsnyje įtvirtintas Konstitucinio Teismo sprendimų jo kompetencijai priskirtais klausimais galutinumas ir neskundžiamumas; Konstitucinis Teismas pagal Konstituciją turi įgaliojimus pripažinti kitų valstybės valdžią įgyvendinančių institucijų – Seimo, Respublikos Prezidento, Vyriausybės – teisės aktus prieštaraujančiais aukštesnės galios teisės aktams, pirmiausia Konstitucijai, ir taip panaikinti šių aktų teisinę galią bei visam laikui pašalinti šiuos teisės aktus iš Lietuvos teisės sistemos; tik Konstitucinis Teismas turi konstitucinius įgaliojimus oficialiai aiškinti Konstituciją – pateikti Konstitucijos nuostatų sampratą, kuri saisto visas teisės aktus leidžiančias bei visas teisę taikančias institucijas. 
Konstitucijoje vartojama sąvoka „Konstitucinio Teismo sprendimai“ apima įvairius jo aktus: ir nutarimus, ir sprendimus, ir išvadas. Tai patvirtina Konstitucijos 105 straipsnio 1 dalyje bei 107 straipsnio 1–3 dalyse vartojama bendra formuluotė „Konstitucinio Teismo sprendimas“ ir tai, kad joje expressis verbis nėra įtvirtinta formuluotė „Konstitucinio Teismo nutarimas“, o 107 straipsnio 4 dalyje vartojama formuluotė „Konstitucinio Teismo išvada“, nustatant joje kartu Seimo įgaliojimus galutinai spręsti tam tikrus klausimus. Tai, kad Seimas sprendžia minėtus klausimus, taip pat nereiškia, kad Konstitucinio Teismo išvados dėl tų klausimų nėra galutinės ar yra galimos apskųsti, nes Seimas, įgyvendindamas šiuos savo įgaliojimus, negali pakeisti Konstitucinio Teismo išvadų. Todėl manytina, kad pagal Konstituciją visi Konstitucinio Teismo aktai (sprendimai plačiąja prasme), t. y. nutarimai, sprendimai ir išvados, kurie priimami įgyvendinant išimtinę, tik Konstituciniam Teismui suteiktą kompetenciją, yra galutiniai ir neskundžiami, niekas kitas neturi įgaliojimų jų pakeisti.
Papildomai paminėtina, kad pagal Konstitucinio Teismo įstatymo (kuriuo pagal Konstitucijos 102 straipsnio 2 dalį nustatomas Konstitucinio Teismo statusas ir jo įgaliojimų vykdymo tvarka) 62 straipsnį Konstitucinio Teismo nutarimas, išvada ir sprendimas gali būti peržiūrėti tik paties Konstitucinio Teismo iniciatyva, jeigu paaiškėjo naujų esminių aplinkybių, kurios, jeigu būtų buvusios žinomos Konstituciniam Teismui nutarimo, išvados ar sprendimo priėmimo metu, būtų galėjusios lemti kitokį priimto nutarimo, išvados ar sprendimo turinį (1 dalis); taip pat tuo atveju, kai nutarimas, išvada ar sprendimas buvo išaiškintas ne pagal tikrąjį jo turinį (3 dalis). Taigi įstatyme yra nustatyta galimybė pačiam Konstituciniam Teismui tam tikrais atvejais peržiūrėti savo aktus.
1.3. Pareiškėjams kyla abejonių dėl Konstitucinio Teismo įstatyme įtvirtintos Konstitucinio Teismo teisės skirti baudas už piktnaudžiavimą procesinėmis teisėmis, nesant galimybės tokius sprendimus apskųsti kitiems teismams. Konstitucinio Teismo įstatymo 40 straipsnio 1 dalyje, be kita ko, yra nustatyta, kad Konstitucinis Teismas turi teisę skirti baudas, kai dalyvaujantys byloje asmenys piktnaudžiauja savo procesinėmis teisėmis (6 punktas), o šio straipsnio 2 dalyje nustatytas maksimalus piliečiams ir dalyvaujančių byloje asmenų atstovams galimos skirti baudos už kiekvieną piktnaudžiavimo procesinėmis teisėmis atvejį dydis.
Papildomai pastebėtina, kad ir kiti teismai turi tokias pačias teises skirti procesines baudas ir kai kuriais atvejais tik tas pats teismas gali spręsti dėl jų sumažinimo ar panaikinimo, pvz., pagal Lietuvos Respublikos civilinio proceso kodekso 107 straipsnio 1 dalį asmuo, kuriam paskirta bauda, gali kreiptis tik ją paskyrusį teismą prašydamas tą baudą panaikinti ar sumažinti; pagal Lietuvos Respublikos administracinių bylų teisenos įstatymą administracinę bylą nagrinėjantis teisėjas ar teismas turi teisę skirti baudas (83 straipsnio 1 dalis), dėl pirmosios instancijos teismo nutarties skirti baudą gali būti duodamas atskirasis skundas (83 straipsnio 2 dalis), tačiau Lietuvos vyriausiasis administracinis teismas sprendžia dėl jo paties skirtų tokių baudų, kai jis yra vienintelė ir galutinė instancija byloms dėl norminių administracinių aktų, kuriuos priėmė centriniai valstybinio administravimo subjektai, teisėtumo, taip pat byloms dėl bendrijų, politinių partijų, politinių organizacijų ar asociacijų priimtų bendro pobūdžio teisės aktų teisėtumo (21 straipsnio 1 dalies 2 punktas).
Kartu paminėtina, kad, kaip yra pažymėjęs Konstitucinis Teismas, konstitucinė asmens teisė kreiptis į teismą, aiškinama kitų Konstitucijos nuostatų kontekste, suponuoja, kad įstatymu turi būti nustatytas toks teisinis reguliavimas, kad bendrosios kompetencijos ar pagal Konstitucijos 111 straipsnio 2 dalį įsteigto specializuoto pirmosios instancijos teismo baigiamąjį aktą būtų galima apskųsti bent vienos aukštesnės instancijos teismui (pvz., 2006 m. sausio 16 d., 2006 m. lapkričio 27 d., 2007 m. spalio 24 d., 2019 m. kovo 1 d. nutarimai); įstatymų leidėjas turi nustatyti tokį teisinį reguliavimą, kuriuo būtų sudarytos prielaidos asmeniui veiksmingai pasinaudoti teise apskųsti priimtą, bet neįsiteisėjusį pirmosios instancijos teismo sprendimą apeliacinės instancijos teismui (2019 m. kovo 1 d. nutarimas). Taigi įstatyme privalo būti nustatyta teisė bendrosios kompetencijos ar specializuoto pirmosios instancijos teismo priimtą ir neįsiteisėjusį baigiamąjį aktą apskųsti bent vienos aukštesnės instancijos teismui, tačiau nėra būtina ir netgi yra neįmanoma nustatyti teisės kitą kompetenciją turinčiam teismui apskųsti teismo, kuris yra vienintelė ir galutinė instancija, priimtą sprendimą, be kita ko, dėl procesinės baudos paskyrimo.
Todėl manytina, kad Konstitucinio Teismo įstatymo nuostatos dėl procesinių baudų skyrimo yra tinkamos ir teisiškai pagrįstos, nėra įmanoma ir nebūtų konstituciškai pagrįsta nustatyti minėtų Konstitucinio Teismo sprendimų apskundimo kitam teismui galimybę.
1.4. Atsižvelgiant į išimtinius konstitucinius Konstitucinio Teismo (vienos instancijos sistemos teismo) įgaliojimus, taip pat į tai, kad, kaip minėta, organizaciniu ir administraciniu atžvilgiais teismų sistemos – Konstitucinis Teismas, vykdantis konstitucinę teisminę kontrolę, ir bendrosios kompetencijos bei pagal Konstitucijos 111 straipsnio 2 dalį įsteigti specializuoti teismai – Konstitucijoje yra atskirtos, ir netgi į pareiškėjų nurodytą teiginį, kad Konstitucinis Teismas neturi jokių instancinių ryšių su kitais teismais, darytina išvada, jog peticijoje pateikti siūlymai keisti Konstitucinio Teismo įstatymo nuostatas, įtvirtinant Konstitucinio Teismo aktų (sprendimų) apskundimo kitiems teismams terminą ir tvarką, taip pat panaikinant Konstitucinio Teismo įstatymo 83 straipsnio 2 dalį, kurioje nustatyta, kad „Konstitucinio Teismo pateikta išvada yra galutinė ir neskundžiama“, vertintini kaip nepagrįsti ir nesuderinami su išskirtiniu konstituciniu Konstitucinio Teismo statusu.
1.5. Pareiškėjai peticijoje papildomai kelia abejonę ir dėl Konstitucinio Teismo įstatymo tiek, kiek, pasak jų, jame nėra nustatyta nei Konstitucinio Teismo sprendimų (be kita ko, dėl baudos už piktnaudžiavimą procesinėmis teisėmis paskyrimo) apskundimo terminas ir tvarka, nei tai, kad šie sprendimai yra galutiniai ir neskundžiami, atitikties Konstitucijai (jos 3, 5, 6, 7, 30, 33, 29, 102, 105, 106, 109, 111 straipsnių nuostatoms, konstituciniams teisingumo, teisės viršenybės, teisėtų lūkesčių, proporcingumo ir teisinės valstybės principams), taip pat nurodo siekį, kad Konstitucinis Teismas peržiūrėtų savo 2026 m. birželio 6 d. nutarimą. Tačiau spręsti dėl įstatymų atitikties Konstitucijai pagal Konstitucijos 102 straipsnio 1 dalį ir 105 straipsnio 1 dalį turi įgaliojimus tik Konstitucinis Teismas, taip pat, kaip minėta, tik Konstitucinis Teismas gali spręsti dėl savo priimtų aktų peržiūrėjimo. Taigi šie prašymai apskritai nepriskirtini konstitucinei peticijos teisei.

2. Dėl siūlymo pakeisti Konstitucinio Teismo 61 straipsnio 2 dalį.
Konstitucinio Teismo įstatymo 61 straipsnyje yra nustatyta, kad tik Konstitucinis Teismas gali oficialiai aiškinti savo nutarimus, išvadas ir sprendimus (1 dalis); dėl Konstitucinio Teismo nutarimo, išvados ir sprendimo aiškinimo priimamas sprendimas – atskiras dokumentas (2 dalis); Konstitucinis Teismas privalo aiškinti savo nutarimą, išvadą ir sprendimą nekeisdamas jų turinio (3 dalis).
Pareiškėjai siūlo pakeisti Konstitucinio Teismo 61 straipsnio 2 dalį ir joje vietoj žodžio „sprendimas“ įrašyti „papildomas nutarimas“, t. y. nustatyti, kad dėl Konstitucinio Teismo nutarimo, išvados ir sprendimo aiškinimo priimamas papildomas nutarimas – atskiras dokumentas, siekdami, kad būtent jais teismams nagrinėjant bylas būtų pagrindas vadovautis pagal Lietuvos Respublikos teismų įstatymo 33 straipsnio 2 dalį, kurioje nustatyta, kad, nagrinėdami bylas, teismai taip pat vadovaujasi oficialiai paskelbtais Konstitucinio Teismo nutarimais.
Pagal Konstitucijos 107 straipsnio 1 dalį įstatymas, Seimo, Respublikos Prezidento ar Vyriausybės aktas (ar jo dalis) negali būti taikomas nuo tos dienos, kai oficialiai paskelbiamas Konstitucinio Teismo sprendimas, kad atitinkamas aktas (ar jo dalis) prieštarauja Konstitucijai, o pagal 110 straipsnio 1 dalį teisėjas negali taikyti įstatymo, kuris prieštarauja Konstitucijai. Konstitucinio Teismo įgaliojimai aiškinti savo nutarimus, kitus baigiamuosius aktus neabejotinai kyla iš Konstitucijos – konstitucinio teisinio reguliavimo visumos (be kita ko, konstitucinio teisinės valstybės principo); tokius Konstitucinio Teismo įgaliojimus suponuoja pati Konstitucinio Teismo konstitucinė paskirtis vykdyti konstitucinį teisingumą, garantuoti Konstitucijos viršenybę teisės sistemoje ir konstitucinį teisėtumą (pvz., Konstitucinio Teismo 2006 m. kovo 14 d., 2013 m. kovo 13 d., 2017 m. spalio 20 d. sprendimai). Kartu pabrėžtina, kad Konstitucinis Teismas yra konstatavęs, jog dėl Konstitucinio Teismo nutarimo aiškinimo priimtas sprendimas yra neatskiriamas nuo Konstitucinio Teismo nutarimo (2010 m. balandžio 20 d., 2017 m. spalio 20 d. sprendimai); Konstitucinio Teismo nutarimų, kitų baigiamųjų aktų aiškinimo instituto paskirtis – plačiau, išsamiau atskleisti atitinkamų Konstitucinio Teismo nutarimo, kito baigiamojo akto nuostatų turinį, prasmę, jeigu to reikia, kad būtų užtikrintas deramas to Konstitucinio Teismo nutarimo, kito baigiamojo akto vykdymas, kad tuo Konstitucinio Teismo nutarimu, kitu baigiamuoju aktu būtų vadovaujamasi (pvz., 2010 m. gruodžio 22 d., 2016 m. birželio 28 d., 2017 m. spalio 20 d. sprendimai).
Atsižvelgiant į tai, darytina išvada, kad, skirtingai, negu nurodyta pareiškėjo peticijoje, pagal Konstituciją ir pagal Teismų įstatymo 33 straipsnio 2 dalį teismai, nagrinėdami bylas, turi vadovautis ir oficialiai paskelbtais Konstitucinio Teismo nutarimais, ir dėl Konstitucinio Teismo nutarimų aiškinimo priimtais nuo jų neatskiriamais Konstitucinio Teismo sprendimais. Todėl, Teisingumo ministerijos vertinimu, minėtų įstatymų nuostatos yra pakankamos, aiškios bei suderintos tarpusavyje ir nėra jokio pagrindo bei objektyvaus poreikio pagal pareiškėjo galimai konstituciškai nepagrįstą siūlymą keisti Konstitucinio Teismo 61 straipsnio 2 dalies nuostatų.

3. Dėl siūlymo pakeisti Konstitucinio Teismo pavadinimą.
Atkreiptinas dėmesys į tai, jog Konstitucijos VIII skirsnio pavadinimas yra „Konstitucinis Teismas“ ir Konstitucijos nuostatose, įskaitant jos 102–108, 110 straipsnius, yra minimas Konstitucinis Teismas. Į tai atsižvelgiant, pareiškėjų pateiktas siūlymas dėl Konstitucinio Teismo pavadinimo pakeitimo vertintinas kaip pareiškėjų siekis pakeisti Konstituciją ir todėl nepriskirtinas peticijos teisei pagal Lietuvos Respublikos peticijų konstitucinio įstatymo 1 straipsnio 2 dalies 1 punktą.


Teisingumo ministrė 								       Rita Tamašunienė

